Pro-venäläisestä disinformaatiosta tehty tutkimus kertoo venäläismielisten nettitrollien viesteistä ja taktiikasta.

Prahalainen PSSI-instituutti (Prague Security Studies Institute) on julkaissut tästä löytyvän tutkimuksen The Pro-Russian Disinformation Campaign in the Czech Republik and Slovakia.

Venäläismyönteistä disinformaatiokampanjaa käsittelevän tutkimuksen alaotsikko on Venäläismyönteistä propagandaa levittävän median tyypit, piirteet ja jatkuvasti käytetyt narratiivit.

Tutkimuksen mukaan yleistä Kreml-myönteisille medialle ja saiteille ovat väite Kreml-yhteyden puuttumisesta, voimakas länsivastaisuus, runsas salaliittoteorioiden käyttö, tosiasioiden ja puolitotuuksien yhdistely, rappeutumisen ennustaminen, voimakas kielen ja kuvien käyttö, keulakuvina eräitä julkisuuden henkilöitä ja olemassaolo jo ennen Ukrainan kriisiä. Motiivit, taustat ja rahoitus ovat epäselviä.

Tutkimusta varten seurattiin neljää eri mediaa ja saittia. Niistä erottui kahdeksan selvää kategoriaa, joita koskevia viestejä oli eniten.

Viestikategoriat olivat USA, Nato, EU, Ukraina, media, poliitikot, Venäjä ja tulevaisuus. Niitä koskevat argumentit olivat hyvin samanlaisia, ja seuraavat viestit esiintyivät toistuvasti:

1. YHDYSVALLAT

* Haluaa dominoida maailmaa ja aikoo kontrolloida jokaista valtiota.

* On jatkuvasti aloittamassa ja kylvämässä kansainvälistä riitaa, ja on kaikkien värivallankumousten takana.

* Kieltäytyy näkemästä globaalin hegemoniansa romahtamista.

* Kaikki sen väliintulot (kuten Irak, Afganistan, Syyria, Libya jne.) ovat epäonnistumisia; USA on sen vuoksi vastuussa kansainvälisestä terrorismista.

2. 3. NATO JA EU

* Ovat hyökkäyksen alkuunpanijoita.

* Ovat vieraita valtoja ja haitaksi isäntämaille.

* Ovat romahtamassa.

4. UKRAINA

* Ei ole demokraattinen vaan fasistien ja Banderan seuraajien johtama.

* Sen hallitus ja presidentti ovat USA:n käsinukkeja.

5. 6. MEDIA, POLIITIKOT

* Ovat manipuloivia ja puolueellisia.

* Ovat bisneseliitin kontrollissa.

* Käyttävät propagandaa manipuloidakseen julkista mielipidettä.

7. VENÄJÄ

* Ei ole täydellinen, mutta on vähemmän aggressiivinen kuin länsi.

* Venäjä vain vastaa lännen aggressioon.

8. TULEVAISUUS.

* Tulee olemaan paljon konflikteja.

* Tulevaisuus on Kiinan ja Venäjän liiton, joka tulee tuomaan lopun Amerikan terrorille.

Tutkimuksen mukaan nämä argumentit ja niiden kerronta olivat kaikilla saiteilla samanlaisia tai jopa identtisiä. Kyse oli siis tsekkiläisistä ja slovakialaisista saiteista.